Երկու պոչեր (մուլտֆիլմ)

**Երկու պոչեր**, Վիկտոր Ազեևի և Նատալի Նիլովայի ռուսական լիամետրաժ անիմացիոն ֆիլմը՝ ստեղծված «Լիցենզավորված ապրանքանիշներ» ՍՊԸ-ի կողմից «Ֆիլմերի ֆոնդի» պետական ֆինանսական աջակցությամբ։

## Սյուժե
Գալակտիկաներից մեկում ոչնչանում է մի մոլորակ։ Այդ մոլորակի բնակիչները տիեզերական օդաչուների հետախուզական ջոկատ են ուղարկում` էներգիայի դարավոր աղբյուր որոնելու, որը կարող է փրկել նրանց քաղաքակրթությունը։ Աղբյուրի գտնվելու կոնկրետ վայրը հայտնի չէ, բայց կան տվյալներ, որ այն գտնվում է արեգակնային համակարգի մոլորակներից մեկի վրա։ Այլմոլորակայինների հետախուզական ջոկատը ժամանում է մեր արեգակնային համակարգ, որտեղ նրանց դիմավորում են չարացած սկրետչերները՝ տիեզերական ծովահենները, որոնք հետապնդում են օդաչուներին և Երկիր մոլորակի ուղեծրի վրա կրակոցով վնասում են նրանց թռչող ափսեն, որից հետո հետախույզների խումբը վթարի է ենթարկվում Երկիր մոլորակի վրա։

Երկիր մոլորակի կղզիներից մեկի վրա ապրում է Բոբ կուղբը, որն իր մոտ ապաստան է տվել անտուն Մաքս կատվին։ Կատուն համակված է հայտնի ու հռչակավոր դառնալու ցանկությամբ։ Բոբն ու Մաքսը պատահաբար գտնում են տիեզերական էներգիայի աղբյուրը, բայց չգիտեն նրա նշանակությունը։ Այդ կղզու վրա է ընկնում այլմոլորակայինների հետախուզական ջոկատի թռչող ափսեն և օգնություն է խնդրում կատվից և կուղբից։ Նրանց հետևից Երկիր մոլորակ են գալիս սկրետչերները և ստրկության վաճառելու համար գերի են վերցնում այլմոլորակայիններին, կուղբին և մի շարք այլ կենդանիների։ Կատուն փախչում է գերությունից և որոշում ազատել իր ընկերներին։ Նա գլխի է ընկնում տիեզերական էներգիայի աղբյուրի հնարավորությունների մասին և նրա միջոցով պայքար է ծավալում սկրետչերների դեմ։ Բռնված կենդանիների օգնությամբ նա հաղթանակ է տանում և ազատում է բոլոր գերիներին։ Այլմոլորակայինների հետախուզական ջոկատը էներգիայի տիեզերական աղբյուրով և գերված սկրետչերների հետ վերադառնում է իրենց մոլորակ։

## Գործող անձիք
**Կուղբ Բոբ** — լուրջ, խելացի և համարձակ կուղբ։ Նա արագ որոշումներ է կայացնում դժվար իրավիճակներում, ինչը նրան օգնում է դուրս գալ Մաքս կատվի ստեղծած ցանկացած խնդիրներից։

**Կատու Մաքս** — երիտասարդ, դրական և կյանքով լի արկածախնդիր։ Կատվի լավագույն ընկեր Կուղբ Բոբը Մաքսին անընդհատ օգնում է հաղթահարել բոլոր վտանգները։ Կատուն երազում է փառքի մասին և կարծում է, որ բոլորն էլ այդպես են անում։

**Զակա, Զիկ և Զուկ** — երիտասարդ, մեծամիտ, պահանջկոտ և շատ շատախոս այլմոլորակայիններ։ Նրանք սիրում են վիճաբանել միմյանց հետ՝ առանց միմյանց զիջելու։ Նրանց տիեզերանավը վթարի է ենթարկվել Երկրի վրա։

**Սկետչերներ** — ծույլ, անխիղճ և վրիժառու։ Նրանք ժամանցային Մոլորակի վրա՝ Տիեզերական կենդանաբանական այգում, որսում են եզակի կենդանիներ։ Նրանք հարվածելով վայր են գցում Զակայի, Զիկի, Զուկի տիեզերանավը և թռչում են դեպի Երկիր որպեսզի բռնեն փոքրիկ այլմոլորակայինների և կենդանիների Երկրից։

**Տղա Վասյա** — հետաքրքրասեր տղա, որի անունից պատմվում է այս ողջ պատմությունը։ Նա արձակուրդներին եկել է տատիկի մոտ և ակամայից մասնակցում է գլխավոր հերոսների արկածներին։

**Ագռավ** — չար թռչուն, որը սիրում է ծիծաղել ուրիշների դժբախտության վրա, բայց միևնույն ժամանակ ինքն է անընդհատ ընկնում անախորժությունների մեջ։

**Վիկ և Նիկ** —  հիմար և ագահ ուֆոլոգներ։ Երազում են գտնել և բռնել այմոլորակայիններին, որպեսզի հարստանան։

## Ձայները հնչյունավորել են
* Սերգեյ Բուրունով — Կատու
* Դիոմիդ Վինոգրադով — Կուղբ
* Լինա Իվանովա — Տղա Վասյա
* Դիոմիդ Վինոգրադով — Արջ
* Դանիել Շեբլանով — Ուֆոլոգ Նիկ
* Դիոմիդ Վինոգրադով — Ուֆոլոգ Վիկ
* Իրինա Կիրեևա — Զակա, Զիկ և Զուկ
* Դիոմիդ Վինոգրադով — Սկետչերներ
* Դիոմիդ Վինոգրադով — Կենդանիներ

## Երաժշտություն
Ֆիլմում հնչած երաժշտական ստեղծագործություններ․

* «Պիտերի երկայնքով» — ռուսական ժողովրդական երգ
* «Կալինկա-Մալինկա» — երգի հեղինակ՝ Իվան Պետրովիչ Լարիոնով
* «Ամենալավ օրը» — երաժշտության և խոսքերի հեղինակ՝ Լև Շապիրո
* «Վալենկաներ» — երաժշտությունը և խոսքերը ժողովրդական են
* «Երկնաքար» — երգի հեղինակ՝ Կոնստատին Շուստարյով
* «Կատվի շքերթ» — երգի հեղինակ՝ Կոնստատին Շուստարյով
* «Նրանք դեռ կվերադառնան» — երգի հեղինակ՝ Կոնստատին Շուստարյով
* «Jingle Bells» — երգի հեղինակ՝ Ջեյմս Լորդ Պերպոնտ
* «’O sole mio» — երաժշտության հեղինակ՝ Էդուարդ դի Կապուա, խոսքերի հեղինակ՝ Ջովանի Կապուրո
* «Վալկիրիայի թռիչքը» — երաժշտության հեղինակ՝ Ռիխարդ Վագներ
* «Կապույտ Դանուբ» — երաժշտության հեղինակ՝ Յոհան Շտրաուս
* «Վիեննական վալս» — երաժշտության խոսքեր՝ Յոհան Շտրաուս
* «Մենդելսոնի քայլերթ» — երաժշտության հեղինակ՝ Ֆելիքս Մենդելսոն
* «Տոկատ և ֆուգա ռե մինոր» (Toccata et Fugue en ré mineur) — երաժշտության հեղինակ՝ Յոհան Սեբաստիան Բախ

## Ստեղծում
Ֆիլմը ստեղծվել է «Լիցենզավորված ապրանքանիշներ» ՍՊԸ-ի կողմից «Ֆիլմերի ֆոնդի» ֆինանսական աջակցությամբ։ Ֆիլմի ստեղծումը սկսվել է 2015 թվականի հունիսին, իսկ միջազգային վարձույթի նախագիծը տրվել է 2018 թվականի մայիսին։ Ֆիլմի համար մշակվել է 23 գործող անձ, մոտ 350 օբյեկտ և 15 տեղանք։

## Ցուցադրություն
Ֆիլմի հանդիսավոր պրիմերային ցուցադրությունը տեղի է ունեցել 2018 թվականի մայիսի 29-ին, այն Ռուսաստանում լայն վարձույթի է տրվել 2018 թվականի մայիսի 31-ին։ 2017 թվականին Կաննի կինոշուկայում ֆիլմի կրկնօրինակները վաճառվել են աշխարհի ավելի քան 50 երկրի։

Առաջին հանգստի օրերին ֆիլմը հավաքել է 44,6 միլիոն ռուբլի՝ մտնելով պրիմերային հանգստի օրերի ռուսական վարձույթի լավագույն ֆիլմերի հնգյակի մեջ։

Ռուսաստանում վարձույթով տրվելու ողջ ընթացքում  ֆիլմը հավաքել է ավելի քան 100 000 միլիոն ռուբլի, նաև դարձել է դրամարկղային հիթ Լեհաստանում  և Լատինական Ամերիկայի երկրներում։

## Արձագանքներ
Ֆիլմը ստացել է ինչպես հանդիսատեսի, այնպես էլ քննադատների դրական արձագանքը։

## Ծանոթագրություններ

## Արտաքին հղումներ
* «Два хвоста». Интервью с Сергеем Буруновым
* Бобр и кот спешат на помощь / *Интервью с Василием Ровенским*
* Роман Борисевич: В кино самодеятельности быть не должно
* Борис Иванов — Рецензия на мультфильм «Два хвоста» // Фильм.ру
* Елена Громова — Хвост всему голова // Киноафиша.info
* Кассовые сборы «Два хвоста»
* Роман Борисевич: «У Российской анимации большой кредит доверия на зарубежных рынках»
* Канны 2018: Проекты Made in Russia пользуются спросом по всему миру
* В Российском павильоне состоялась презентация новых российских проектов готовых для копродукции 
* Режиссёр Нилова Наталья // Аниматор.ру
* «Два хвоста»* (англ) на сайте Internet Movie Database*

Կատեգորիա:2010-ականների ռուսերեն ֆիլմեր
Կատեգորիա:2018 մուլտֆիլմեր
Կատեգորիա:Լիամետրաժ անիմացիոն ֆիլմեր
Կատեգորիա:Ռուսական մուլտֆիլմեր
Կատեգորիա:Ռուսերեն մուլտֆիլմեր
Կատեգորիա:Մուլտֆիլմեր կատուների մասին
Կատեգորիա:3D մուլտֆիլմեր
Կատեգորիա:2018 ֆիլմեր